Nõukogu ühismeede,

29. oktoober 2001,

mis käsitleb Euroopa Liidu osalemist Lõuna-Osseetia konflikti lahendamise protsessis

(2001/759/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 14,

ning arvestades järgmist:

(1) 26. veebruaril 2001 teatas nõukogu oma valmisolekust olla Lõuna-Kaukaasias poliitiliselt aktiivsem ja otsida uusi viise selles piirkonnas konfliktide vältimiseks ja lahendamiseks tehtavate jõupingutuste toetamiseks, eelkõige tugevdades koostööd Euroopa Julgeoleku- ja Koostööorganisatsiooniga (OSCE).

(2) Konfliktide lahendamise mehhanismina on OSCE egiidi all loodud ühine kontrollkomisjon ja ekspertrühm. Ühine kontrollkomisjon on volitatud tegelema Osseetia konfliktipiirkonnas tekkinud olukorraga, eelkõige turvalisuse küsimustega, ning ekspertrühma ülesanne on kujundada Lõuna-Osseetia vahepealne poliitiline staatus.

(3) Et hoogustada Lõuna-Osseetia konflikti lahendamiseks peetavaid läbirääkimisi, kavatsevad OSCE ja muud asjaosalised (Gruusia, Lõuna-Osseetia, Vene Föderatsioon ja Põhja-Osseetia) luua alalised sekretariaadid, mis abistavad ühist kontrollkomisjoni ja ekspertrühma, kellel on konflikti lahendamise protsessis peamine osa.

(4) Selleks on OSCE otsustanud luua vabatahtlike toetuste fondi, mis toetab nii ühise kontrollkomisjoni sekretariaadi kui ka ekspertrühma tegevust.

(5) Euroopa Liit leiab, et selle fondi eesmärke toetav osamaks toetab liidu eesmärke selles piirkonnas ning tugevdab tema ja OSCE osa konflikti lahendamises, ning on seetõttu otsustanud teha vastava sissemakse,

ON VASTU VÕTNUD KÄESOLEVA ÜHISMEETME:

Artikkel 1

1. Euroopa Liit osaleb Lõuna-Osseetia konflikti lahendamise protsessi toetamises.

2. Selleks toetab Euroopa Liit OSCEd alaliste sekretariaatide loomisel, mis abistavad ühist kontrollkomisjoni selle toimingutes, ning rahastab ühise kontrollkomisjoni ja ekspertrühma koosolekuid, et parandada nende organite operatiivsust, kelle ülesanne on konflikti lahendamine.

Artikkel 2

1. Käesoleva ühismeetme kohase finantsabi väljamaksmise eelduseks on ühise kontrollkomisjoni kaasesimehe otsus sekretariaatide loomise kohta ning vähemalt kahe ühise kontrollkomisjoni ja kahe ekspertrühma koosoleku toimumine järgmise kaheteistkümne kuu jooksul. Lisaks sellele peaksid nii Gruusia kui Lõuna-Osseetia pool tegema märgatavaid pingutusi, et saavutada tegelikku poliitilist edu protsessis, mille eesmärk on jõuda omavaheliste erimeelsuste püsiva ja rahumeelse lahendamiseni.

2. Nõukogu teeb käesoleva ühismeetme rakendamise ülesandeks komisjonile, pidades silmas artikli 1 lõikes 2 sätestatud eesmärgi täitmist. Komisjon sõlmib OSCEga rahastamislepingu Euroopa Liidu osamaksu kasutamise kohta, mis antakse toetusena. Toetus on eelkõige ette nähtud kontori inventari ja seadmete soetamiseks ning kahe kontori korrastustööde ja jooksvate kulude rahastamiseks 12 kuu jooksul, samuti ühise kontrollkomisjoni ja ekspertrühma koosolekutel osalevate Gruusia ja Lõuna-Osseetia poolte lähetuskulude katmiseks.

3. OSCE missioon Gruusias vastutab sekretariaatide loomise ja lähetuskulude tasumise eest.

4. Komisjon on oma Tbilisi esinduse kaudu tihedas kontaktis OSCEga, et kontrollida ja hinnata edasiminekut ning tagada tegevuse edukus ja lõikes 2 nimetatud eesmärgil antava toetuse õige kasutamine.

5. Komisjon annab nõukogule aru eesistuja kaudu, keda abistab ühise välis- ja julgeolekupoliitika kõrge esindajana tegutsev nõukogu peasekretär.

Artikkel 3

1. Artikli 1 lõikes 2 nimetatud eesmärgi saavutamiseks vajalik lähtesumma on 210000 eurot.

2. Kulutusi, mida rahastatakse lõikes 1 sätestatud summast, hallatakse vastavalt Euroopa Liidu üldeelarve suhtes kohaldatavatele Euroopa Ühenduse menetlustele ja eeskirjadele.

Artikkel 4

1. Käesolev ühismeede jõustub selle vastuvõtmise päeval.

See kaotab kehtivuse kaheteistkümne kuu möödumisel komisjoni ja OSCE vahelise vastava toetuslepingu sõlmimisest.

2. Käesolev ühismeede vaadatakse läbi kümne kuu möödumisel selle vastuvõtmisest.

Artikkel 5

Käesolev ühismeede avaldatakse Euroopa Ühenduste Teatajas.

Luxembourg, 29. oktoober 2001

Nõukogu nimel

eesistuja

L. Michel

--------------------------------------------------